*PROJEKTS*

**Latvijas Republikas tiesībsargam**

*Par nabadzības un sociālās*

*atstumtības mazināšanu*

 Ministru kabinets 2019.gada 26.februāra sēdē izskatīja tiesībsarga 2019.gada 25.janvāra vēstuli Nr. 1-5/12, kurā tiesībsargs lūdz skaidrot Ministru kabineta plānotos pasākumus nabadzības mazināšanai, norādot konkrētus plānus un termiņus, kā arī plāna projekta ”Plāns minimālo ienākumu atbalsta sistēmas pilnveidošanai 2019.-2020.gadam” (turpmāk – plāna projekts) virzības progresu.

Tēma par nabadzības un sociālās atstumtības mazināšanu joprojām ir aktuāla. Vienlaikus jāatzīmē, ka Ministru kabinetam, rēķinoties ar iekasēto budžeta ieņēmumu apmēru, ir jālīdzsvaro valsts vajadzības visās jomās.

Labklājības ministrijas sadarbībā ar iesaistītajām pusēm sagatavotais (iesniegts Valsts kancelejā 2018.gada 3.jūlijā) plāna projekts paredz vairākus politikas pasākumus, lai palielinātu tieši nabadzīgāko iedzīvotāju (pensijas vecuma cilvēku, personu ar invaliditāti, trūcīgo iedzīvotāju) ienākumus, tomēr papildu finansējums plāna projektā paredzēto pasākumu īstenošanai nav iekļauts 2019.gada budžeta projektā, jo netika rasta iespēja tik finansiāli ietilpīgu pasākumu īstenošanai esošajā fiskālajā telpā. Minētajā plāna projektā paredzēto pasākumu īstenošanai nepieciešams ievērojama apmēra papildu valsts budžeta finansējums 19,7 milj. *euro* apmērā 2019.gadam, 20,6 milj. *euro* apmērā 2020.gadam un 21,1 milj. *euro* apmērā 2021.gadam.

Vēršam uzmanību, ka fiskālā telpa 2019.gadam nav pieejama. Vienlaikus jāatzīmē, ka 2019.gada valsts budžets ir tehniskais budžets un valdība Ministru kabineta š.g. 8.februāra ārkārtas sēdē izskatīja Finanšu ministrijas sagatavotu informatīvo ziņojumu par fiskālo telpu palielinošiem pasākumiem un izdevumiem prioritārajiem pasākumiem valsts budžetam 2019.gadam. Savukārt pasākumus, kuri skar politikas izmaiņas, nolemts skatīt nākamā gada valsts budžeta sagatavošanas procesā, ko valdība plāno sākt jau š.g. aprīlī.

Katru gadu atbilstoši valsts budžeta finansiālajām iespējām tiek meklēti risinājumi, lai sniegtu lielāku valsts atbalstu mazāk aizsargātām iedzīvotāju grupām, piemēram:

* lai uzlabotu pensijas saņēmēju dzīves kvalitāti, ikgadējā pensiju indeksācijā no 2018.gada tika piemērots lielāks indekss vecuma pensijām ar lielu apdrošināšanas stāžu;
* no 2018.gada 1.jūlija personām, kurām vecuma vai invaliditātes pensija piešķirta līdz 1996.gada 31.decembrim, tika palielināts piemaksas apmērs par 0,50 *euro* pie vecuma un invaliditātes pensijām par katru apdrošināšanas stāža gadu, kas uzkrāts līdz 1995.gada 31.decembrim;
* no 2019.gada paredzēts indeksēt arī piemaksas pie vecuma un invaliditātes pensijām apmēru par katru apdrošināšanas stāža gadu, kas uzkrāts līdz 1995.gada 31.decembrim;
* ar 2019.gada 1.janvāri pabalstu pensijas saņēmēja nāves gadījumā pārdzīvojušam laulātajam paredzēts piešķirt 12 mēnešus 50% apmērā no mirušajam laulātajam piešķirtās pensijas, ieskaitot piemaksu par apdrošināšanas stāžu, kas uzkrāts līdz 1995.gada 31.decembrim (pašreiz – vienreizējs pabalsts mirušā laulātā divu pensiju apmērā bez piemaksas);
* no 2019.gada paredzēts indeksēt arī piemaksas pie vecuma un invaliditātes pensijām apmēru par vienu apdrošināšanas stāža gadu, kas uzkrāts līdz 1995.gada 31.decembrim;
* no 1.oktobra vecuma pensijām, kas aprēķinātas par 45 un vairāk gadu lielu apdrošināšanas stāžu, pensiju indeksācijā plānots piemērot faktisko patēriņa cenu indeksu un 80 % (2018.gadā 70 %) no apdrošināšanas iemaksu algu summas reālā pieauguma procentiem;
* lai sniegtu lielāku atbalstu ģimenēm ar bērniem, sākot ar 2018.gada 1.martu tika ieviesta piemaksa pie ģimenes valsts pabalsta par divu un vairāk bērnu no viena līdz 20 gadu vecuma sasniegšanai audzināšanu (par diviem bērniem – 10 *euro* mēnesī, par trīs bērniem – 66 *euro* mēnesī, bet par katru nākamo bērnu piemaksas apmērs ir par 50 *euro* mēnesī lielāks nekā par iepriekšējo kopējo audzināmo bērnu skaitu ģimenē);
* lai veicinātu ģimeniskā vidē balstītu ārpusģimenes aprūpes sistēmas attīstību bez vecāku gādības palikušiem bērniem, tiek uzlabota valsts atbalsta sistēma adoptētajiem un audžuģimenēm, tai skaitā ieviešot specializētās audžuģimenes;
* 2019.gada 8.februārī Ministru kabineta sēdē tika atbalstīti Labklājības ministrijas virzītie priekšlikumi valsts sniegtās atbalsta sistēmas pilnveidošanai. Minētais atbalsts paredz no 2019.gada 1.jūlija ieviest jaunu atbalsta mehānismu adoptētājiem pēc tiesas sprieduma par adopcijas apstiprināšanu spēkā stāšanās, ieviešot bērna adopcijas pabalstu. Bērna adopcijas pabalstu izmaksās līdz bērna 18 gadu vecuma sasniegšanai un tā apmērs tiks noteikts minimālo uzturlīdzekļu apmērā (107,50 *euro* mēnesī par bērnu līdz 6 gadiem (ieskaitot) un 129 *euro* mēnesī par bērnu vecumā no 7-18 gadiem). Savukārt bērniem ar īpaši smagu invaliditāti un personām ar I invaliditātes grupu, kurām invaliditātes cēlonis ir slimība no bērnības, no 2019.gada 1.jūlija ir plānots palielināt īpašas kopšanas pabalstu no 213,43 *euro* mēnesī līdz 313,43 *euro* mēnesī.

Minētie pasākumi radīs tiešu ietekmi uz nabadzības un sociālās atstumtības riskam bieži pakļautu iedzīvotāju grupu (pensionāri, personas ar invaliditāti, ģimenes ar bērniem) situāciju, pozitīvi ietekmējot šo personu dzīves līmeņa izmaiņas nākotnē, palielinot viņu sociālo aizsardzību un mazinot nabadzības un sociālās atstumtības risku.

Papildus informējam, ka ar 2017.gada 24.maiju stājās spēkā Valsts nodokļu politikas pamatnostādnes 2018.–2021.gadam (turpmāk – pamatnostādnes), kas izstrādātas ciešā sadarbībā ar valdības sociālajiem un sadarbības partneriem. Balstoties uz pamatnostādnēs noteikto, Saeima 2017.gada jūlijā apstiprināja plašu nodokļu reformu, kas stājās spēkā no 2018.gada 1.janvāra. Pamatnostādņu mērķis ir tautsaimniecības izaugsmes un iedzīvotāju labklājības līmeņa celšana. Būtiskākie reformas pasākumi ir vērsti uz darbaspēka nodokļu sloga mazināšanu, īpaši strādājošiem ar zemiem ienākumiem un ģimenēm ar bērniem. Nodokļu reformas ietvaros ar 2018.gadu tika ieviestas būtiskas izmaiņas darbaspēka nodokļos, ar kurām tiek veicināta ienākumu nevienlīdzības mazināšana:

* 2018.gadā paaugstināta minimālā mēneša darba alga uz 430 *euro*;
* 2018.gadā ieviesta progresīvā iedzīvotāju ienākuma nodokļa (turpmāk – IIN) sistēma:
* 20% likme – ienākumiem līdz 20 004 *euro* gadā,
* 23% likme – ienākumiem, kas pārsniedz 20 004 *euro* gadā, bet nepārsniedz saskaņā ar likumu “Par valsts sociālo apdrošināšanu” noteikto obligāto iemaksu objekta maksimālo apmēru (2018.gadā 55 000 *euro* gadā, bet 2019.gadā 62 800 *euro* gadā),
* 31,4% likme – ienākumiem virs obligāto iemaksu objekta maksimālā apmēra  (2018.gadā 55 000 *euro* gadā, bet 2019.gadā 62 800 *euro* gadā);
* paaugstināts diferencētais neapliekamais minimums, par augšējo robežu nosakot:
* 200 *euro* mēnesī 2018.gadā,
* 230 *euro* mēnesī 2019.gadā,
* 250 *euro* mēnesī 2020.gadā;
* paaugstināts atvieglojums par apgādībā esošu personu:
* 200 *euro* mēnesī 2018.gadā,
* 230 *euro* mēnesī 2019.gadā,
* 250 *euro* mēnesī 2020.gadā;
* paaugstināts pensionāra neapliekamais minimums:
* 250 *euro* mēnesī 2018.gadā,
* 270 *euro* mēnesī 2019.gadā,
* 300 *euro* mēnesī 2020.gadā;
* 2018.gadā paaugstināta valsts sociālās apdrošināšanas obligāto iemaksu likme par 1 procentpunktu (0,5% darba devējam un 0,5% darba ņēmējam), novirzot minētos līdzekļu veselības aprūpes nozares finansēšanai.

Ņemot vērā iepriekš minētos ieviestos un plānotos pasākumus, ir pamats pieņemt, ka iedzīvotāju vispārējais ienākumu līmenis pieaugs un izdosies valstī samazināt nabadzības riskam pakļauto iedzīvotāju skaitu. Deklarācijā par *Artura Krišjāņa Kariņa vadītā Ministru kabineta iecerēto darbību* ir iezīmēti vairāki pasākumi, kas vērsti uz nabadzības mazināšanu, t.sk. pakāpeniska minimālo ienākumu atbalsta sistēmas pilnveidošana, sociālās palīdzības sistēmas pārskatīšana u.c. Izprotot nabadzības mazināšanas nozīmi, Ministru kabinets sociālās nevienlīdzības mazināšanu uzskata par svarīgu prioritāti, tādēļ turpmāko gadu dienaskārtībā būs jautājumi par valsts sniegtā atbalsta palielināšanu nabadzības riskam pakļautajām personām, kas ietver jautājumu gan par minimālās pensijas, gan valsts sociālā nodrošinājuma pabalsta apmēra pārskatīšanu un tā regulāru indeksāciju. Jāņem vērā, ka atbalsta pasākumu īstenošana mazaizsargātajiem un nabadzības riskam pakļautajiem sabiedrības locekļiem ietver kompleksu pasākumu un iesaistīto pušu kopumu, kas paredz gan Labklājības ministrijas, gan Finanšu ministrijas, gan Veselības ministrijas, gan Tieslietu ministrijas, gan citu nozaru ministriju, kā arī būtisku pašvaldību iesaisti.

Ministru prezidents A.K. Kariņš

Iesniedzējs: labklājības ministre R.Petraviča